Pernille Skipper (EL), 2011-12-20:
Logningen af data er et omfattende indgreb i vores personlige frihed.
Som hr. Karsten Lauritzen sagde tidligere her fra talerstolen, blev der i gennemsnit logget 100.000 gange pr. dansker i 2010.
Det vil sige, at hver eneste dansker bliver registreret ca. 274 gange om dagen.
Det sker som følge af vores fuldt lovlige brug af internettet, og det er på grund af vores sms'er.
Hver eneste sms, vi sender til vores mor, vores far eller vores søster, bliver altså registreret og gemt.
Det er alle vores telefonopkald.
Det er, hvor vi har vores mobiltelefon henne.
Alle de her ting bliver registreret for alle borgeres vedkommende.
Og der er ingen af dem – i hvert fald hovedparten af dem – der har gjort noget ulovligt.
Det er på den ene side et stort indgreb i vores personlige frihed og i vores ret til privatliv.
Når vi så samtidig på den anden side ikke har nogen reel indsigt i den efterforskningsmæssige effekt af de her registreringer, bliver det først rigtig problematisk.
Vi ved, hvor ofte politiet har bedt om at få oplysninger på baggrund af logningsbekendtgørelsen, men vi aner ikke, hvilken type forbrydelser der er tale om; om det er mord, eller om det er røverier, eller om det er terrorbekæmpelse.
Vi ved det ikke.
Vi ved ikke, om oplysningernes tilstedeværelse har haft en nævneværdig betydning for efterforskningen.
Vi ved ikke, om de har en afgørende betydning ved domfældelsen.
Vi ved altså ikke, om det har været muligt at opklare forbrydelser eller dømme for forbrydelserne uden de her daglige massive overvågninger af hver eneste dansker.
Det kunne måske have været muligt, men vi ved det ikke.
Det vil sige, at omfanget af overvågningen er enorm, og effekten ved vi faktisk ingenting om.
Når vi kommer med indgreb i vores personlige frihed, i vores ret til privatliv, skal indgrebet stå mål med effekten.
Det betyder, at vi skal have en viden, som rækker ud over, hvad politiet mener de får ud af det.
Det er rigtig nok, at politiet, efterretningstjenesten og Rigsadvokaten tidligere har opgjort nogle eksempler på, hvor de mente, at man havde haft gavn af logning, men vi har altså ikke noget samlet overblik over, om det er sket tilstrækkelig mange gange, til at vi mener, at det står mål med det indgreb i vores personlig frihed, i vores frihedsrettigheder, som det er.
Derfor mener vi i Enhedslisten, at der ikke er behov for at udskyde den her revision endnu en gang.
Vi har mange gange her fra talerstolen fået opgjort, hvorfor man igen vælger at foreslå at udskyde revisionen.
Jeg ønsker ikke selv at lave en doktordisputats, men hvis nogle skal lave en doktordisputats, for at vi i Retsudvalget får en tilstrækkelig viden til at træffe beslutning på det område, så synes jeg, at der er nogle, der skal gøre det.
Derfor mener vi nu, at vi skal gå i gang med en høring i Retsudvalget, hvilket er blevet sagt flere gange her fra talerstolen.
Vi skal have en tilstrækkelig viden om omkostninger og effekt af de her logninger, så vi ved, om det er nok til at berettige et så stort indgreb i borgernes frihedsrettigheder, altså at overvåge alle danske borgere hver eneste dag.
Derfor ser vi også frem til, at vi kan få en høring i Retsudvalget, og at vi kan arbejde videre med det.
Vi er altså modstandere af at udskyde revisionen yderligere.